Tweede verdagte (17) vas oor jong vrywilliger se doodBheki Cele troos vir Mogamat Noordien, Ameerodien se pa. Foto: ANA. Nog ŉ persoon is Saterdagoggend in hegtenis geneem in verband met die moord op Ameerodien Noordien ŉ week gelede in Hanoverpark in die Kaapse Skiereiland. Brig. Novela Potelwa, woordvoerder van die polisie, het gesê die 17-jarige verdagte is op Athburg Walk in Hanoverpark deur lede van die polisie se teenbende‑eenheid in hegtenis geneem. Hy sal na verwagting Maandag in die hof verskyn. Maroela Media het vroeër berig ŉ 21-jarige man is vroeër vandeesweek vasgetrek nadat hy geswig het voor die druk van beamptes wat warm op sy spoor was en hom aan die polisie oorhandig. Hy sal na verwagting Maandag in die Wynbergse landdroshof verskyn. Noordien, ŉ vrywilliger van die liefdadigheidsorganisasie Gift of the Givers, is dood toe hy in die middel van twee bendes in Hanoverpark se kruisvuur beland het. “Hoeveel onskuldige lewens sal dit nog verg?” wou Imtiaz Sooliman, stigter van Gift of the Givers, ná sy dood weet. “Hoeveel jong kinders moet nog gewelddadig en tragies sterf? Hoeveel ouers en broers en susters sal nog moet treur voor ons as ŉ nasie met beslistheid optree om bendebedrywighede, dwelmmisbruik en geweld hok te slaan?” Die 20-jarige Noordien wou aan ŉ lewe van armoede ontsnap, het Sooliman gesê, sonder dwelmgebruik, bendebetrokkenheid, geweld; net eerlikheid, integriteit, harde werk en ŉ regmatige inkomste om vir sy familie te sorg. Hy het as vrywilliger by Gift of the Givers in Kaapstad aangesluit waar hy saam met ander as tydelike personeel ŉ inkomste kon verdien.